text: ДИРЕКТИВА 2014/77/ЕС НА КОМИСИЯТА
  от 10 юни 2014 година
  за изменение на приложения I и II към Директива 98/70/ЕО на Европейския парламент и на Съвета относно качеството на бензиновите и дизеловите горива
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива и за изменение на Директива 93/12/ЕИО на Съвета (1), и по-специално член 10, параграф 1 от нея,
  като има предвид, че:
  1.
  Директива 98/70/ЕО определя екологичните спецификации, както и методите за анализ за пусканите на пазара бензинови и дизелови горива.
  2.
  Гореспоменатите методи за анализ се основават на определени стандарти, установени от Европейския комитет за стандартизация (СEN). Тъй като поради техническия напредък CEN е заменил споменатите стандарти с нови, е уместно да се актуализират препратките към тези стандарти в приложения I и II към Директива 98/70/ЕО.
  3.
  Мерките, предвидени в настоящата директива, са в съответствие със становището на Комитета относно качеството на горивата, създаден съгласно член 11, параграф 1 от Директива 98/70/ЕО,
  ПРИЕ НАСТОЯЩАТА ДИРЕКТИВА:
  Член 1
  Директива 98/70/ЕО се изменя, както следва:
  1)
  Приложение I се изменя, както следва:
  а)
  текстът на бележка под линия 1 се заменя със следното:
  „Методите на изпитване са определените в EN 228:2012. Държавите членки могат да възприемат метода за анализ, посочен в заменящия стандарт EN 228:2012, ако може да се покаже, че той дава максимум същата грешка и поне същата степен на точност като метода за анализ, който заменя.“;
  б)
  текстът на бележка под линия 6 се заменя със следното:
  „Други моноалкохоли и етери с температура на изкипяването (температура на края на кипенето) не по-висока от определената в EN 228:2012.“
  2)
  В приложение II текстът на бележка под линия 1 се заменя със следното:
  „Методите на изпитване са определените в EN 590:2013. Държавите членки могат да възприемат метода за анализ, посочен в заменящия стандарт EN 590:2013, ако може да се покаже, че той дава максимум същата грешка и поне същата степен на точност като метода за анализ, който заменя.“
  Член 2
  1. Държавите членки приемат и публикуват законовите, подзаконовите и административните разпоредби, необходими, за да се съобразят с настоящата директива, в рамките на 12 месеца след публикуването ѝ в Официален вестник на Европейския съюз.
  Те започват да прилагат тези разпоредби в рамките на 12 месеца след публикуването на настоящата директива в Официален вестник на Европейския съюз.
  Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
  2. Държавите членки съобщават на Комисията текста на основните разпоредби от националното право, които те приемат в областта, уредена с настоящата директива.
  Член 3
  Настоящата директива влиза в сила на двадесетия ден след датата на публикуването ѝ в Официален вестник на Европейския съюз.
  Съставено в Брюксел на 10 юни 2014 година.